input: ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
  της 7ης Νοεμβρίου 2014
  που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
  (2014/796/ΕΕ)
  ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1) (οδηγία ΦΠΑ), και ιδίως το άρθρο 395 παράγραφος 1,
  Έχοντας υπόψη την πρόταση της Ευρωπαϊκής Επιτροπής,
  Εκτιμώντας τα ακόλουθα:
  (1)
  Με επιστολή που πρωτοκολλήθηκε στη Γενική Γραμματεία της Επιτροπής την 1η Ιουλίου 2014, η Λετονία ζήτησε την άδεια να εφαρμόσει μέτρο παρέκκλισης από το άρθρο 287 παράγραφος 10 της οδηγίας ΦΠΑ, προκειμένου να απαλλάσσει από τον ΦΠΑ ορισμένους υποκειμένους στον φόρο με ετήσιο κύκλο εργασιών που δεν υπερβαίνει τα 50 000 EUR («μέτρο»). Το μέτρο θα απήλλασσε τους εν λόγω υποκειμένους στον φόρο από ορισμένες ή από όλες τις συναφείς με τον φόρο προστιθέμενης αξίας (ΦΠΑ) υποχρεώσεις οι οποίες αναφέρονται στον τίτλο XI κεφάλαια 2 έως 6 της οδηγίας ΦΠΑ. Το μέτρο αυτό είχε ήδη χορηγηθεί στη Λετονία με την εκτελεστική απόφαση 2010/584/ΕΕ του Συμβουλίου (2), η οποία έληξε στις 31 Δεκεμβρίου 2013.
  (2)
  Με επιστολή της 7ης Αυγούστου 2014, η Επιτροπή ενημέρωσε τα άλλα κράτη μέλη σχετικά με το αίτημα που υπέβαλε η Λετονία. Με επιστολή της 11ης Αυγούστου 2014, η Επιτροπή κοινοποίησε στη Λετονία ότι διέθετε όλες τις απαραίτητες πληροφορίες για την εξέταση του αιτήματος.
  (3)
  Τα κράτη μέλη μπορούν ήδη να εφαρμόζουν ειδικό καθεστώς για τις μικρές επιχειρήσεις δυνάμει του τίτλου XII της οδηγίας ΦΠΑ. Το μέτρο παρεκκλίνει από τον τίτλο XII της οδηγίας ΦΠΑ μόνο ως προς το ότι το όριο ετήσιου κύκλου εργασιών του υποκειμένου στον φόρο για το ειδικό καθεστώς είναι υψηλότερο από το επιτρεπόμενο για τη Λετονία δυνάμει του άρθρου 287 παράγραφος 10 της οδηγίας ΦΠΑ, το οποίο ανέρχεται σε 17 200 EUR.
  (4)
  Ένα υψηλότερο όριο για το ειδικό καθεστώς αποτελεί μέτρο απλούστευσης, διότι μπορεί να μειώσει σημαντικά τις υποχρεώσεις των μικρότερων επιχειρήσεων όσον αφορά τον ΦΠΑ, ενώ το εν λόγω ειδικό καθεστώς είναι προαιρετικό για τους υποκειμένους στον φόρο και επιτρέπει στις επιχειρήσεις να επιλέξουν το κανονικό καθεστώς ΦΠΑ.
  (5)
  Βάσει των πληροφοριών που κοινοποίησε η Λετονία, η παρέκκλιση θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο τελικό στάδιο της κατανάλωσης.
  (6)
  Η παρέκκλιση δεν έχει επίπτωση στους ιδίους πόρους της Ένωσης που προέρχονται από τον ΦΠΑ,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Κατά παρέκκλιση από το άρθρο 287 παράγραφος 10 της οδηγίας 2006/112/ΕΚ, παρέχεται στη Δημοκρατία της Λετονίας η άδεια να απαλλάσσει από τον ΦΠΑ τους υποκειμένους στον φόρο ο ετήσιος κύκλος εργασιών των οποίων δεν υπερβαίνει τα 50 000 EUR.
  Άρθρο 2
  Η παρούσα απόφαση παράγει αποτελέσματα από την ημέρα της κοινοποίησής της.
  Εφαρμόζεται έως τις 31 Δεκεμβρίου 2017.
  Άρθρο 3
  Η παρούσα απόφαση απευθύνεται στη Δημοκρατία της Λετονίας.
  Βρυξέλλες, 7 Νοεμβρίου 2014.